b'\n_START_ARTICLE_\nErnst Schn\xc3\xa9evoigt\n_START_PARAGRAPH_\nErnst Bernhard Schn\xc3\xa9evoigt (1835 Tennstedt, Saksa \xe2\x80\x93 1905 Tampere) oli saksalaissyntyinen Suomeen muuttanut kapellimestari._NEWLINE_Schn\xc3\xa9evoigt hankki musiikkikoulutuksensa Saksassa. H\xc3\xa4n saapui Helsinkiin vuonna 1860 ja toimi soittajana Filip von Schantzin orkesterissa siirtyen v\xc3\xa4lill\xc3\xa4 vuodeksi Tukholmaan orkesterin muutettua sinne. Schn\xc3\xa9evoigt palasi kuitenkin Suomeen ja oli 1860-luvulla soitonjohtajana Mikkelin ruotuv\xc3\xa4en pataljoonassa ennen muuttamistaan Viipuriin. Tampereella Schn\xc3\xa9evoigt oli 1878\xe2\x80\x931887 Tampereen Soitannollisen Seuran orkesterin kapellimestarina, mutta joutui l\xc3\xa4htem\xc3\xa4\xc3\xa4n kielipoliittisten ja musiikkia koskeneiden erimielisyyksien vuoksi. Schn\xc3\xa9evoigtin p\xc3\xa4\xc3\xa4asiassa saksalaisista soittajista koostunut orkesteri lopetti samalla tomintansa. H\xc3\xa4n asui sitten v\xc3\xa4lill\xc3\xa4 Helsingiss\xc3\xa4 toimien muun muassa ven\xc3\xa4l\xc3\xa4isen joukko-osaston soittokunnan kapellimestarina. Schn\xc3\xa9evoigt palasi Tamperelle vuonna 1895 ja piti viimeisin\xc3\xa4 vuosinaan kaupungissa omaa musiikkikauppaa, jossa myytiin soittimia ja nuottikirjallsuutta. Schn\xc3\xa9evoigt toimi Tampereella useiden amat\xc3\xb6\xc3\xb6riorkestereiden ja torvisoittokuntien harjoitusten ohjaajana, antoi yksityistunteja ja oli laulunopettajana._NEWLINE_Schn\xc3\xa9evoigt oli naimisissa h\xc3\xa4meenlinnalaissyntyisen Rosa Willandtin kanssa. Heill\xc3\xa4 oli viisi lasta, joista tunnetuin oli kapellimestari Georg Schn\xc3\xa9evoigt.'